หยวนอ่อนไม่กระทบเงินบาท
ธปท.จับตาอ่อนสุดรอบ 6 ปี ลดลง 1.28% ลุ้นเฟดขึ้นดอกเบี้ย
3 พ.ย. 2559

ธปท.จับตาอ่อนสุดรอบ 6 ปี ลดลง 1.28% ลุ้นเฟดขึ้นดอกเบี้ย
ธปท.ชี้หยวนอ่อนในรอบ 6 ปี สัปดาห์ก่อนไม่กระทบตลาดการเงินไทยและภูมิภาค เนื่องจากตลาดคาดไว้แล้ว 
น.ส.วชิรา อารมย์ดี ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยว่า การอ่อนค่าลงของเงินหยวนในรอบ 6 ปีเมื่อช่วงสัปดาห์ที่ผ่านมา ไม่มีผลกระทบต่อตลาดการเงินของไทยมากนัก โดยในช่วงเดือน ต.ค.ที่ผ่านมา ทางการจีนได้กำหนดค่ากลางเงินหยวนในทิศทางที่อ่อนค่าลง เมื่อเทียบกับเงินเหรียญสหรัฐ
ทั้งนี้ แม้ขนาดการอ่อนค่าจะค่อนข้างมากประมาณ 1.28% แต่ก็เป็นขนาดที่ตลาดได้คาดการณ์ไว้ก่อนหน้านี้แล้ว และการอ่อนค่าดังกล่าวก็ถือว่าเป็นไปตามกลไกตลาดที่มาจากการแข็งค่าของเงินเหรียญสหรัฐเป็นสำคัญ โดยเฉพาะหลังจากที่นักลงทุนปรับเพิ่มคาดการณ์ว่าธนาคารกลางสหรัฐ (เฟด) น่าจะปรับขึ้นดอกเบี้ยได้อีกครั้งภายในปลายปีนี้  โดยค่าเงินบาทปรับอ่อนค่าลงประมาณ 0.9% ในเดือน ต.ค.ที่ผ่านมาเมื่อเทียบกับเดือนก่อนหน้า  ซึ่ง ธปท.จะติดตามสถานการณ์ในตลาดการเงินโลกอย่างใกล้ชิดต่อไป
สำหรับค่าเงินบาทเมื่อวันที่ 2 พ.ย.ที่ผ่านมา เคลื่อนไหวเปิดตลาดที่ระดับ 35.02 บาท/เหรียญสหรัฐ ใกล้เคียงกับระดับปิดตลาดเมื่อวันก่อนระหว่างวันเคลื่อนไหวอยู่ที่ระดับ 35-35.09 บาท/เหรียญสหรัฐ ล่าสุด ณ เวลา 14.00 น. อยู่ที่ระดับ 35.04 บาท/เหรียญสหรัฐ เทียบกับต้นปีถึงปัจจุบันเงินบาทยังแข็งค่าประมาณ 2.73%
น.ส.วชิรา กล่าวว่า ขณะนี้ ธปท.ยังอยู่ระหว่างดำเนินการยกระดับการกำหนดอัตราดอกเบี้ยอ้างอิงในตลาดเงินระยะสั้น ที่เรียกสั้นๆ ว่า THBFIX  ซึ่งเป็นอัตราดอกเบี้ยเงินบาทที่คำนวณการกู้ยืมเงินบาท โดยใช้เงินเหรียญสหรัฐเป็นหลักทรัพย์ค้ำประกัน (หรือธุรกรรม FX Swap) ให้เป็นมาตรฐานสากล เพื่อลดความเสี่ยงของการบิดเบือนดังที่เคยเกิดขึ้นแล้วในต่างประเทศ เช่น กรณีการบิดเบือนอัตราดอกเบี้ยอ้างอิง LIBOR  ซึ่งเหตุการณ์ในครั้งนั้นถือเป็นบทเรียนสำคัญของหน่วยงานกำกับดูแลจะต้องพิจารณาทบทวนกระบวนการการกำหนดอัตราอ้างอิงต่างๆ ให้รัดกุมและโปร่งใสมากขึ้น
นายจิติพล พฤกษาเมธานันท์ รองผู้อำนวยการ ศูนย์วิเคราะห์เศรษฐกิจธนาคารทหารไทย (ทีเอ็มบี) กล่าวว่า การอ่อนค่าของเงินหยวนมีผลให้นักลงทุนมีการขายเงินสกุลเอเชีย เพื่อให้สกุลเงินของตัวเองมีทิศทางอ่อนค่าเท่ากัน หรือใกล้เคียงกับเงินหยวน เพื่อให้ไม่เสียเปรียบด้านการค้าให้สามารถแข่งขันกับจีนได้ ขณะเดียวกันทางการของแต่ประเทศในภูมิภาคและไทยเราก็มีการเข้าดูแลให้ค่าเงินอ่อนค่าไปในทิศทางเดียวกับหยวนด้วย เพื่อไม่ให้ค่าเงินเป็นอุปสรรคในการแข่งขันทางการค้า